3.8.

Kriterji għall-kategorizzazzjoni tal-vetturi bħala N1. 3.8.1 Vettura għandha tiġi kkategorizzata bħala N1 meta jintlaħqu l-kriterji applikabbli kollha. Meta jintlaħaq kriterju wieħed jew iżjed, il-vettura għandha tiġi kkategorizzata bħala M1. 3.8.2. Minbarra l-kriterji ġenerali msemmija fil-punti 3.2 sa 3.6, il-kriterji speċifikati fil-punti 3.8.2.1 sa 3.8.2.3.5 għandhom jintlaħqu għall-kategorizzazzjoni tal-vetturi meta l-kompartiment tax-xufier u t-tagħbija jkunu f’unità waħda (i.e. karrozzerija “BB”). 3.8.2.1. Il-fatt li ħajt jew partizzjoni, kompluti jew parzjali, ikunu mmuntati bejn ringiela ta’ sits u ż-żona tat-tagħbija ma għandux jeskludi l-obbligu li jintlaħqu l-kriterji meħtieġa. 3.8.2.2. Il-kriterji għandhom ikunu kif ġej: (a) it-tagħbija tal-merkanzija għandha tkun possibbli minn bieb ta’ wara, jew minn xatba ta’ wara jew minn bieba fil-ġenb maħsuba u mibnija għal dan l-iskop; (b) fil-każ tal-bieba jew ix-xatba ta’ wara, l-apertura tat-tagħbija għandha tilħaq ir-rekwiżiti li ġejjin: (i) fil-każ li l-vettura tkun mgħammra biss b’ringiela waħda ta’ sits jew bis-sit tax-xufier biss, l-għoli minimu tal-apertura tat-tagħbija għandu jkun mill-inqas 600 mm; (ii) fil-każ li l-vettura tkun mgħammra b’żewġ ringieli ta’ sits jew iżjed, l-għoli minimu tal-apertura tat-tagħbija għandu jkun mill-inqas 800 mm u l-apertura għandha turi wiċċ ta’ mill-inqas 12 800 ċm2; (c) Iż-żona tat-tagħbija għandha tilħaq ir-rekwiżiti li ġejjin: “żona tat-tagħbija” tfisser il-parti tal-vettura li tkun tinsab wara r-ringiela(i) ta’ sits jew wara s-sit tax-xufier meta l-vettura tkun mgħammra biss b’sit wieħed tax-xufier; (i) il-wiċċ tat-tagħbija taż-żona tat-tagħbija għandu ġeneralment ikun ċatt; (ii) meta l-vettura tkun mgħammra biss b’ringiela waħda ta’ sits jew b’sit wieħed, it-tul minimu taż-żona tat-tagħbija għandu jkun mill-inqas 40 % tad-distanza bejn il-fusien; (iii) meta l-vettura tkun mgħammra b’żewġ ringieli ta’ sits jew iżjed, it-tul minimu taż-żona tat-tagħbija għandu jkun mill-inqas 30 % tad-distanza bejn il-fusien. Meta l-vetturi li fihom is-sits tal-aħħar ringiela jistgħu faċilment jiżżarmaw mill-vettura mingħajr l-użu ta’ għodod speċjali, għandhom jintlaħqu r-rekwiżiti dwar it-tul taż-żona tat-tagħbija bis-sits kollha installati fil-vettura; (iv) ir-rekwiżiti dwar it-tul taż-żona tat-tagħbija għandhom jintlaħqu meta s-sits tal-ewwel ringiela jew tal-aħħar ringiela, skont xi jkun il-każ, ikunu wieqfa fil-pożizzjoni normali tagħhom għall-użu mill-okkupanti tal-vettura. 3.8.2.3 Kundizzjonijiet speċifiċi għall-kejl 3.8.2.3.1. Definizzjonijiet (a) “Għoli tal-apertura tat-tagħbija”, tfisser id-distanza vertikali bejn żewġ livelli orizzontali tanġenti rispettivament għall-ogħla punt tal-parti l-iżjed baxxa tal-fetħa tal-bieb u l-iżjed punt baxx tal-ogħla parti tal-fetħa tal-bieb; (b) “wiċċ tal-apertura tat-tagħbija” tfisser l-ikbar wiċċ tal-projezzjoni ortogonali fuq livell vertikali, perpendikolari mal-linja ċentrali tal-vettura, tal-apertura massima permessa meta l-bieba/bibien) ta’ wara jew ix-xatba ta’ wara tkun/ikunu miftuħa beraħ; (c) “distanza bejn il-fusien”, għall-finijiet tal-applikazzjoni tal-formuli fil-punti 3.8.2.2 u 3.8.3.1, tfisser id-distanza bejn: (i) il-linja taċ-ċentru tal-fus ta’ quddiem u l-linja taċ-ċentru tat-tieni fus fil-każ ta’ vettura b’żewġ fusien jew (ii) il-linja taċ-ċentru tal-fus ta’ quddiem u l-linja taċ-ċentru ta’ fus virtwali b’distanza ugwali mit-tieni u t-tielet fus fil-każ ta’ vettura bi tliet fusien. 3.8.2.3.2. Aġġustamenti tas-sits (a) is-sits għandhom jiġu aġġustati fil-pożizzjonijiet ta’ wara l-iżjed ’il barra tagħhom; (b) id-dahar tas-sit, jekk ikun aġġustabbli, għandu jiġi aġġustat biex jakkomoda l-magna tridimensjonali bil-punt-H f’angolu tat-torso ta’ 25 grad (c) id-dahar tas-sit, jekk mhux aġġustabbli, għandu jkun fil-pożizzjoni ddisinjata mill-fabbrikant tal-vettura; (d) Meta l-għoli tas-sit ikun aġġustabbli, għandu jiġi aġġustat sal-iżjed pożizzjoni baxxa tiegħu. 3.8.2.3.3. Kundizzjonijiet tal-vettura (a) il-vettura għandha tkun f’kundizzjoni ta’ tagħbija korrispondenti mal-massa massima tagħha; (b) il-vettura għandu jkollha r-roti jħarsu dritt ’il quddiem. 3.8.2.3.4. Ir-rekwiżiti tal-punt 3.8.2.3.2 ma għandhomx japplikaw meta l-vettura tkun mgħammra b’ħajt jew b’diviżjoni. 3.8.2.3.5. Kejl tat-tul taż-żona tat-tagħbija (a) Meta l-vettura ma hijiex mgħammra b’diviżjoni jew b’ħajt, it-tul għandu jitkejjel minn livell vertikali tanġenti mal-iżjed punt ’il barra fuq wara mill-parti ta’ fuq tad-dahar tas-sit sal-ħġieġa jew il-bieb intern ta’ wara jew ix-xatba ta’ wara, f’pożizzjoni magħluqa; (b) meta l-vettura tkun mgħammra b’diviżjoni jew b’ħajt, it-tul għandu jitkejjel minn livell vertikali tanġenti man-naħa ta’ barra tad-diviżjoni jew tal-ħajt ta’ wara san-naħa ta’ ġewwa tal-ħġieġa jew tal-bieb jew tax-xatba ta’ wara, skont xi jkun il-każ, f’pożizzjoni magħluqa; (c) ir-rekwiżiti li jikkonċernaw it-tul għandhom jintlaħqu mill-inqas matul linja orizzontali li tinsab fil-livell vertikali lontiġitudinali li jgħaddi mil-linja taċ-ċentru tal-vettura, fil-livell tal-art taż-żona tat-tagħbija. 3.8.3. Minbarra l-kriterji ġenerali msemmija fil-punti 3.2 sa 3.6, il-kriterji speċifikati fil-punti 3.8.3.1 sa 3.8.3.4 għandhom jintlaħqu għall-kategorizzazzjoni ta’ vetturi li fihom il-kompartiment tax-xufier u t-tagħbija ma jkunux f’unità waħda (i.e. karrozzerija “BE”). 3.8.3.1. Meta l-vettura tkun mgħammra b’bodi tat-tip magħluq, għandu japplika dan li ġej: (a) it-tagħbija tal-merkanzija għandha tkun possibbli minn bieba, xatba jew panil ta’ wara, jew b’mezzi oħra; (b) l-għoli minimu tal-apertura tat-tagħbija għandu jkun mill-inqas 800 mm u l-apertura għandha turi wiċċ ta’ mill-inqas 12 800 ċm2; (c) It-tul minimu taż-żona tat-tagħbija għandu jkun mill-inqas 40 % tad-distanza bejn il-fusien. 3.8.3.2. Meta l-vettura tkun mgħammra b’tip ta’ żona tat-tagħbija miftuħa, għandhom japplikaw biss id-dispożizzjonijiet imsemmija fil-punti 3.8.3.1. (a) u (c). 3.8.3.3. Għall-applikazzjoni tad-dispożizzjonijiet imsemmija fil-punt 3.8.3, id-definizzjonijiet fil-punt 3.8.2 għandhom japplikaw mutatis mutandis. 3.8.3.4. Madankollu, ir-rekwiżiti li jikkonċernaw it-tul taż-żona tat-tagħbija għandhom jintlaħqu matul linja orizzontali li tinsab fil-livell lonġitudinali li jgħaddi mil-linja taċ-ċentru tal-vettura fil-livell tal-art taż-żona tat-tagħbija.